text:
Erich Zielinski on how Dutch enslavement and colonization causes debt: The debt of the country (Netherlands Antilles) is not the debt of Curacao.. The debt of the country is a debt of the Dutch kingdom. The Dutch state is free to erase this debt or to hold the Dutch responsible for it.
Month: March 2016
Antikristu Chiki
Kabes i stoma ta gruña
un alkemestria ku ta duna empoderamentu spiritual
den regionnan selestial
kaminda Selikor
no ta pasa pa 3 siman.
I no tin niun partisipashon
na un quiz di matematika
paso much’i skol pober
no ta konta
Manera
Johan van Walbeeck
Schweitzer
Vigdis Mensing-Jonckheer
Schroeder
Papiando ulandes lo salbabu
Aktuando makambiá lo resusitabu
Periodista pretu
pero
e no sa ainda
Skibi, raporta
tokante su komunidat
mane e ta na
Terneuzen o Goeree Overflakee ainda
Atabo awo para den un masa
ta grita pa un kambio tur kara skarpion dek ta
wak bo straño.
Solidarismo un bisio,
pa bo sobrebibi
bo mester di niun sinti,
agrediendo, hode esnan
debalua ku semper
b’a skupi afo.
Labor pretu feminino barata
T’asina b’a gana bo miones
Niun fondo di penshun
Niun sindikato
Diabel stima plaka
paga un abogado
lage gaña ko’i kens
pa hende sigi kai
den e graf di
genesidio pretu finansiero.
Antikristu chiki
Kumprando kurason dje pueblo
Bendiendo koper pa oro
Wak nan den bo pantaya
Skucha nan na radio
Lesa nan den korant
Mira kon nan ta sita skritura sagrado
Pulpito di prensa pagá
ta mente di hende.
Basha káká riba e grupo
elektoral mayoritario klase trahado
bisa ku nan ta bubé
votando robes,
nan ta bobo,
selektando partidonan robes
pero ta nan plaka si ta soru
ku e patronisado komersial
por pasa aviso na
bo emisora pa abo i
bo klase di ‘hende drechi’
por kome.
Ekonomia politiko di falsedat mediatiko di hubilo.
Skucha bon nan kurason
ta pomp asido.
Radio un refugio di ribirishi
Korant un sanktuario di sensashonalismo
Empresario den su imperio perverso
Honor ne redentor
Boutisa den yorá di un
multi mionario, rifero
Mansedumbru t’esun ku kere
ku nan mes t’e salbado,
wak pa bo n’ hoga den
e arka di adorashon.
Baron di weg’i number
ta indoktrina un pueblo
i ekspropia miones feu
nan saku i bin broma ku
K I R I W I C H I
Un pastor ta indoktrina
ku beibel den man
ranka bo diesmo i
indignifika dons
di bo yumuhe.
Tata spiritual di
e apostel bon proteha bou
di alanan dje periodistanan angeliko
Ku boka ta konfesa
fieldat na Kristu
Ku kurason silensioso
ta sera aliansa ku Satan
Kuenta di banko na Suisa
YDK blanku ke ta e mesias ekonomiko i politiko di un pueblo pretu empobresa
Kuantu hendemuhe pretu ta doño di un pomp di gasolin?
Kuantu muhe blanku ta brasa bara na Piskelat?
Bo predikashi komersial pega den purgatorio
Bo fe frakasa den un fiernu temporal
Santoli p’e sinberguensanan
Antikristu chiki
Kumprando kurason dje pueblo
Bendiendo koper pa oro
Wak nan den bo pantaya
Skucha nan na radio
Lesa nan den korant
Mira kon nan ta sita skritura sagrado
Abuzu Seksual den Paraiso di Apostel Lando
Tambe por yama pastor Papi Esprit i Raimy Juliet
Estado di hendemuhe 2016 i Prensa Emansipatorio Feminino
Min Ruthmilda Larmonie-Cecilia su mensahe pa Dia Internashonal di Hendemuhe ta un di e momentunan pa reflekshona riba aktonan heroiko di kurashi i determinashon di hendemuhe, pa eksihi nan emansipashon den un mundu di muchu desigualdat struktural. Emfatisando ku e historial di hendemuhe na Korsou mester keda inklui den e kurikulo di ensenansa pa alsa e konsenshi di lucha den e proksimo generashonnan. Mirando ku te ainda e bataya pa balora hendemuhe no kaba e minister a publika datonan di Ofisina Sentral di Statistik pa duna un bista ku sifra kon e posishon di e hendemuhe na Korsou ta desigual:
– 1 yanuari 2015 – 85.258 hende muhe i 71.713 hende homber
– 12,8% desempleo pa hendemuhe
– 10,5% desempleo pa hendehomber
– 31.976 hendemuhe ku trabao na 2015 i 6% tin un empresa chiki
– 29.846 hendehomber ta traha i 11,3% tin un empresa chiki
Promedio entrada pa luna bruto pa hendemuhe na 2011 tabata Kfl. 2.483,-
Promedio entrada pa luna bruto pa hendehomber ta Kfl. 3.690,-
Kasnan di famia ku un hendemuhe na kabes e promedio entrada ta Kfl. 3.891,-
Kasnan di famia ku hendehomber na kabes e entrada promedio ta Kfl. 6.389,-
E situashon familar ta trese kune ku kasnan di famia tin pa 44% un hendemuhe na kabes, ku chens grandi ku e kasnan aki ta kore e riesgo pa keda enfrenta ku pobresa 35% kompara ku ora un hendehomber na kabes 17%.
Tur e sifranan aki ta yuda pa forma un vishon kon e eksperiensia ta di ta un ser feminino na Korsou ku tur su retonan riba tur tereno. E ta konfirma tambe kon atras pega den kouchi boulo sierto hendehomber den prensa ta ku ta habri mikrofono pa miles di hende skucha deklarando opservashonan kontra-emansipativo. Un hendehomber tin un privilegio hopi grandi na Korsou kaminda su opinion den komunikashon radial ta domina riba e tiki bos feminino ku tei. Tin sigur dos bosnan maskulino na MAS99 ku frekuensia i konstistensia ignorante ta bosifera ku e era di e hendemuhe ‘debil’ a kaba. Nan filosofia ta ku e hendemuhe di awendia ta ‘skerchi’ i ku nan ta mesun abusado of mas abusado ku e hendehomber i ku no mester wori mas ku ponementu di emfasis riba nan desaroyo pasobra nan ta “igual” awoki riba tur nivel segun nan. Nan ta bai asina leu di hinka un malchi di manipulashon mediatiko den kabes di hende pa bai di akuerdo ku e pensamentu falsu aki. Pa nan no mester papia riba dianan speshal pa hendemuhe, sea ta dedika pa eleminja violensia domestiko, relashonal o kalke otro dia por ehempel pa salud di hendemuhe komo kombatiendo kanser di pechu. Ku nan silensia kalkula di boikotia kada oportunidat pa yuda emansipa outo-determinashon feminino sosio-ekonomiko i alsa e outo-estima di un hendemuhe nan ta kulpabel di e progreso stanka di e ser feminino ku nan di nan ta stima asina tantu.
Programanan di opinion ku ta reina awoki ta pa mayoria okupa pa hendehomber, esaki tin ku kambia pa pone un balansa den e espasio di krea persepshon publiko. no por tasina ku for di mainta Korsou ta lanta, yega merdia, te atardi i hasta anochi kasi tur bos ku bo ta skucha na emisoranan, lesa den korant, mira na televishon ta produkto di sea un hendehomber direkt of indirekto . Mirando un kara feminino na televishon no ta nifika ku e tabata esun ku a disidi kiko lo bai bira notisia. Ku mas independensia di hendemuhe den prensa e notisia lo bira mas miho i mas informashon for di e brel di e hendemuhe lo sali ku lo yuda hiba e hendemuhe bai dilanti den su bida ora nan tin e herment di konosementu na nan disposishon. E konbersashon mester keda habri den prensa pa tuma pasonan konkreto ku lo garantisa komunikashon sosial emansipatorio feminino.
*(Kfl. – Korsou Florin)
Konstitushon Republika Liber di Korsou -Koperativanan di Number
Konstitushon Republika Liber Di Korsou: Art 35: 85% di tur ofisinanan di Robbie’s Lottery i Joe Black lo bira propiedat di pueblo i nan lo transforma den koperativanan di number kaminda tur ganashi lo keda reparti bek mesora den e respektivo barionan ku den pasado nunka a mira un redistribushon di miones di florin. E plakanan mionario ku ta deposita riba kuentanan di banko pafo di Korsou lo keda konfiska i inberti bek den e komunidatnan pa krea progreso sosial-finansiero institushonalisa. Asina ta – Asina ta.


c: text/html

text:
Willemstad – Fundashon Birgen di Rosario a organisá un rueda di prensa den e edifisio di ‘Beheerderswoning’ en konekshon ku su hubileo di 75 aña. Durante e enkuentro aki, direktor general Indra Rossen-Lucasius huntu ku Egbert Lauf, Haydee Clementina i Dr. Meinardus Swart, a duna atenshon na pasado, presente i futuro di e fundashon.
Fundashon Birgen di Rosario tin un historia largu i ta ofresé kuido médiko na hende grandi. E fundashon ta manehá Huize Welgelegen (Habaai), Nos Lanterno, Richardushuis i Pasadia Mi Amparo. Egbert Lauf, e ‘penningmeester’ di ántes, a duna un resúmen di e establesimentu i kresementu di Fundashon Birgen di Rosario. Señor Lauf a enfatisá ku e zùsternan i otro religiosonan a duna un gran kontribushon na e desaroyo di kuido di hende grandi. Zùster Modesta i Bruder Ton Flinkenflögel tabata religiosonan ku a traha duru pa desaroyá Huize Welgelegen (Habaai) i Richardushuis. Fundashon Birgen di Rosario huntu ku defuntu Zùster Modesta i señor Harry da Silva kendenan ku algun hende mas, tabata e trèkdónan pa konstrukshon di un kas di kuido, ku a bira e aktual BETESDA.
Despues di e spich di señor Lauf, Haydee Clementina a duna atenshon na e desaroyo di kuido di hende grandi. Na 2003, Haydee tabata e promé hende muhé, no religioso ku a manehá Richardushuis komo ‘locatiemanager’. Señora Clementina a indiká ku na aña 1972 e promé ‘Bejaardenverzorgers’ diplomá, un grupo grandi di un klas, a drenta servisio na Huize Welgelegen i Richardushuis. Ántes enfermeronan mester a pone atenshon solamente na kuido, pero despues di tempu a bini ku profeshonal pa hasi aktividat, trahadó sosial pa e parti sosial, terapista pa e parti di mantenshon di e mobilidat di e habitante. Fundashon Birgen di Rosario ta dediká amor i kuido na hendi grandi pa hasi e delaster fase di nan bida mas agradabel posibel. Nan ta stimulá un bida aktivo, kaminda ehersisio físiko i partisipashon den komunikadat ta sentral.
Pa klousurá e rueda di prensa, direktora i presidente di ‘Hunta di Direktiva’, Indra Rossen-Lucasius, a presentá un kantidat di servisionan ku e fundashon ta duna. Un par di e servisionan ta kuido intra-mural i semi-mural i posibilidat pa tuma e hende grandi temporalmente, na momentu ku esun òf esunnan ku ta kuid’é mester di sosiegu òf ke bai ku fakansi. Fundashon Birgen di Rosario tambe ta ofresé un servisio di kuminda ‘Tafeltje Dekje’ na hende di tur edat. E servisio di kuminda akí riba petishon ta entregá tur dia kuminda sabroso i balansá na kas, establesimentu i institushon rònt Kòrsou. Den futuro Fundashon Birgen di Rosario lo realisá un tim médiko, huntu ku algun otro kas pa hende grandi, konsistiendo di mas ku un spesialista pa hende grandi ku ta akapará diferente kas di kuido pa hende grandi. Fundashon Birgen di Rosario tambe ke realisá un sentro di demensia pa Kòrsou. E sentro di demensia aki lo ta kaminda ku un kliente i/òf famia di e kliente por bin pa haña informashon òf por hasi tèst. Den un ambiente trankil i privá, ku no ta un konotashon klíniko, por akudí pa yudansa i informashon.
Fundashon Birgen di Rosario ta tuma e responsabilidat pa generá mas atenshon pa kuido di hende grandi. Via diferente medionan di komunikashon e fundashon ta duna informashon via nan página di Facebook. Awe Fundashon Birgen di Rosario a lansá nan wèpsait nobo. E wèpsait nobo ta kolorido i e informashon tokante kuido i otro servisionan ta mas aksesibel i strukturá. Bishitantenan por haña informashon di kuater kasnan i servisionan manera ‘Tafeltje Dekje’. Fundashon Birgen di Rosario tambe ta ofresé Hòfi Wayaká i salanan di reunion pa hür. Organisashonan tambe por pone aviso riba e murayanan na Nijlweg i Weg naar Welgelegen. Bishitá www.ouderenzorg-birgendirosario.com pa mas informashon.
Na final di e rueda di prensa, tur persona presente a haña un rekorido den e edifisio di ‘Beheerderswoning’, kaminda e artefaktonan tokante e historia di Fundashon Birgen di Rosario ta wòrdu presentá. Na final di e rueda di prensa por a disfrutá di un kos di kome i bebe.

robotstxt: allowed

filter: keep


text:
ORANJESTAD – Un ministerio nobo cu e gobierno nobo lo conoce ta un ministerio di integridad, y ta cay bou di minister di Asuntonan General. Esey a keda confirma pa formador y futuro prome minister Evelyn Wever na prensa diaranson merdia. E ministerio ta cuminsa prepara e incorpracion di un asina yama ‘camber di integridad’. E decision ta uno local y no riba insistencia y/of orden di Hulanda. Esaki pasobra pa Corsou y St Maarten p.e. si Hulanda ta exigiendo algo asina, cu por cierto ta un batata cayente pa e islanan en cuestion. E camber di integridad ta haya un formacion estilo CAFt, y lo bira e organo cu ta scrutina proyectonan prome cu nan pasa conseho di minister. E ta bira un grupo di persona independiente cu tin cu analisa y scrutina e detayenan pa evita cu cosnan por bay robes.
INTEGRIDAD
E intencion ta pa tur hende ta riba e mesun liña ora cu papia di integridad. E conscientisacion lo wordo treci, y tambe control top down, esta di ministernan bin abou. E ta forsa tur minister tene nan mes integro. Asina ta inculca e palabra di integridad den gobierno. Mientras cu Wever a sigura cu e decision pa bin cu camber di integridad ta un idea di Aruba mes, no tin mucho ‘choice’ pasobra ‘si nos no bin cu ne, Hulanda ta bin cu ne pa nos” Wever a sigui bisa, manera cu a sosode cu CAFt.
ORANJESTAD – E situacion bergonsoso riba beach entre operadornan (manera por a mira riba video riba rednan social e dianan aki) no lo wordo acepta . Asina minister di infrastructura Otmar Oduber a laga sa pa medio di un comunicado. Segun e mandatario, e maneho di ‘3 strikes you’re out’ ta activo y lo tin cero tolerancia pa actonan asina.
ORANJESTAD – Durante su disertacion awe mainta den e reunion publico pa trata e proyecto di Green Corridor y Watty Vos Boulevard, ex minister responsabel pa e proyecto esta Benny Sevinger a declara cu e ta orguyoso di e trabou cu su team e tempo ey a haci pa e proyecto y cu e forma con a anda cu e proyecto tabata corecto. Ademas a cuestiona e forma con actual minister encarga cu e proyecto, Otmar Oduber kier resolve e problema, cu ta busca mas placa pa caba esaki. Pero loke mas a hala atencion, tabata e declaracion final di e ex minister, unda cu el a bisa cu kico cu e minister actual kier haci, ‘Be my guest.. pasobra I don’t give a damn! ”. Un declaracion cu rapidamente a bira e palabra di dia, tanto den Parlamento como riba rednan social.
CARACAS/ORANJESTAD – Oro y diamanta for di Venezuela ta wordo transporta di contrabanda pa Corsou y Aruba na gran escala, y facilita pa ehercito Venezolano. Asina e corant Hulandes Trouw ta raporta den su edicion awe. E informacion cu periodistanan di e corant a haya, ta bin di ex general Cliver Alcalá. Prome minister Evelyn Wever den su prome reaccion awe riba e articulo a bisa di tabata na altura di e articulo en cuestiony cu mesora el a manda investiga si esaki ta conta enberdad pa Aruba, ya cu segun e articulo e enfoke tabata Corsou y no tanto Aruba. For di fuentenan gubernamental Venezolano, NoticiaCla a haya un reaccion inoficial indicando cu no ta duna mucho balor na e informacion ya cu Alcala ta conoci di ta un persona ‘malo’, osea no di confia. Mientrastanto, fuentenan periodistico di e portal aki ta mustra cu mientras cu e ex general tabata hopi cerca di ex presidente Chavez, el a distancia di Maduro pasobra e tabata critica hopi di su politica. Pues e reaccion di parti di fuentenan di gobierno, ta comprondible e ora. E articulo mes en cuestion ta di e periodista investigativo Bram Ebus, cu a haci un investigacion di e asunto aki. E ta bin na remarke net awor cu tin un impasse entre Aruba y Venezuela pa contrabanda di hopi material cu Venezuela tin problema cune. Ta netamente pa e asuntonan aki, Venezuela tin su frontera cu islanan ABC cera pa mas di un siman caba. Segun e presidente di e pais andino, Nicolas Maduro, e problema ta contrabanda di mafia. Diahuebs tin combersacionnan atrobe pa wak si ta sali di e impasse aki y si Venezuela ta dispuesto pa firma e acuerdo di concepto yega na dje diabierna anochi. Fuente: Trouw.nl.. foto cortesia REUTERS.
ORANJESTAD – E introduccion di dos docter di cas extra na Spoed Eisend Hulp mester yuda reduci e tempo di espera ora cu un pashent ta na e departamento ey di hospital. Asina minister di Salud Dangui Oduber a bisa dialuna mainta den un conferencia di prensa. Segun Oduber, tin dos localidad habri na hospital unda cu AZV lo cubri dos huisarts cu ta specialmente atende y asisti tur caso di emergencia. E pashent cu yega, lo wordo trata. Esun cu resulta di no ta emergencia, e 2 docternan di cas lo trata. Asina e mandatario lo kier baha presion riba SHE, y reduci tempo cu pashent ta warda pa ayudo medico. Awor ta buscando si tin docter di cas disponibel cu por cuminsa di biaha, y si ta pa e minister, esaki por cuminsa dentro di un luna caba. “Pero por lo menos ya tin palabracion entre hospital i AZV pa cubri e gastonan” Oduber a bisa.
ORANJESTAD – Ta e intencion pa durante e prome aña di gobernacion Wever Croes, introduci e asina yama ‘integriteitskamer’ osea e ‘camber di integridad’. E camber aki tin cu scrutina tur proyecto y asunto di gobierno pa sigura cu esaki ta cumpli cu tur norma di integridad. Asina prome minister Evelyn Wever Croes a bisa dialuna durante conferencia di prensa. E structura di e camber aki sinembargo ta hopi curu ainda. E unico cos cu ta sigur, ta cu e ta bin e aña aki ainda, y cu e ta consisti di un grupo di persona ‘no politico’, sino e ta ‘beat the whole purpose’.
ORANJESTAD - Gobierno di Aruba ta lamenta cu Citgo Aruba a nenga informacion na parlamentarionan Hulandes. Esaki tabata e reaccion official un dia despues cu dos parlamentario Hulandes a reclama publicamente cu nan no a haya informacion di e refineria y a wordo prohibi entrada. Ta trata di parlamentarionan Hulandes van Raak y Bosman cu tabata na Aruba siman pasa pa atende reunionnan interparlamentario entre Aruba Hulanda y Sint Maarten. Pa cu e reunion aki e delegacion Hulandes a pidi Parlamento di Aruba pa por regla un bishita na refineria of por lo menos pa Citgo duna un presentacion na Parlamento. Lamentablemente Citgo a nenga di haci esaki, y e dos Parlamentarionan a bay busca informacion nan mes. Nan a bay na e refineria y locual nan a mira a decepciona nan. Nan a mira hopi hero bieu, y nan no a mira practicamente ningun actividad. Riba medionan social nan a cuestiona esaki masha hopi mes y un video di sr. van Raak “locual mi no tabata mag di wak na Aruba” a circula den henter Reino. A puntra Prome Minister di Aruba su reaccion, y sra. Wever-Croes a indica cu e ta lamenta cu Citgo no a duna e Parlamentarionan informacion tocante e proyecto. Pa gobierno tambe aparentemente ta dificil pa haya informacion. Tin reunionnan planea e siman cu ta bin pa haya mas informacion di e status di e proyecto. Mes momento Gobierno ta studiando e contractnan cu Gobierno di AVP a cera cu Citgo pa operacion di e refineria, pasobra indicacion ta cu e inversionnan no a tuma lugar y no tin claridad ki tempo nan lo tuma lugar. Gobierno di Aruba a anuncia siman pasa caba cu a institui un comision independiente pa studia e contract y conseha Gobierno kico pa haci cu n’e. Foto cortesia di gobierno su oficina di prensa.